Den er ikke set i Danmark siden 1997. Faktisk er den kun blevet spottet her i landet fem gange. Derfor tøver frivillig ved Skagen Fuglestation Sean Walsh ikke med at kalde det for en sensation, at Stor Tornskade, eller Ørkentornskaden, er blevet spottet ved Hirtshals. - Det er bare en unik oplevelse, for når man er vant til at kigge på de fugle, der er almindelige for den danske natur, er det fedt at se noget, der kommer så langt væk fra, siger den entusiastiske fuglekigger, der selv har været ude og se fuglen. For den er noget på afveje, den lille ørkentornskade, der vurderes til at være to år gammel. - Den blev sidst spottet for 26 år siden i november måned ved Skagen. Den kommer fra Centralasien, så den er fløjet hele vejen fra kazakhstan til Danmark, og vi tror, den har i sinde at blive her lidt, fortæller Sean Walsh. Den vurdering kommer fra Simon Christiansen, der er forstander og naturvejleder ved Skagen Fuglestation. Og vurderingen laver han på baggrund af, at fuglen er i gang med at skifte sin fjerpragt. - Den er ikke blevet set spise særlig meget, og det er der nogen, der er bekymrede for. Men den første dag, den var her, blev den set spise, fortæller Sean Walsh.
Det vrimler med ornitologer og fugleentusiaster i Hirtshals, der gerne vil se den sjældne fugl.